Marlene Harpsøe (DF), 2009-01-23:
Til venlig orientering kan jeg oplyse, at hr. Christian H. Hansen blev syg i sidste samling.
Derudover vil jeg sige, at Dansk Folkeparti synes, at det er et sympatisk beslutningsforslag; vi synes, det er nogle rigtig gode intentioner, der er i det beslutningsforslag, men samtidig må vi også anerkende - og det må ordføreren fra Socialistisk Folkeparti jo også at der her er tale om et nålestik, et meget begrænset udsnit af alt det i dyreværnsloven, som trænger til en revision.
Der er en lang række ting i dyreværnsloven, som kræver en revision, og det vil vi i Dansk Folkeparti fremsætte beslutningsforslag om, fordi vi mener, at man ikke bare skal nøjes.
Vi vil gerne have, at det danske Folketing har ambitioner på dyrenes vegne.
Det har vi i Dansk Folkeparti, og det ville selvfølgelig også klæde Folketingets øvrige partier at have det samme.
Tak for det.
Vi har i Dansk Folkeparti stor sympati for dette beslutningsforslag, som Socialdemokraterne og Socialistisk Folkeparti i forening har fremsat.
Vi mener imidlertid, at de to partiers ambitioner for dyrene i Danmark er ganske små og begrænsede.
I Dansk Folkeparti har vi langt større ambitioner for dyrene, hvorfor vi inden for kort tid vil fremsætte en dyrepakke med konkrete og altafgørende forskelle for dyrene.
Vi i Dansk Folkeparti ønsker ikke at nøjes.
Vi vil have ændringer af dyreværnsloven, der virkelig rykker noget for dyrene.
Vores ambitioner er skyhøje, og det ville klæde både Socialdemokraterne og Socialistisk Folkeparti - ja, sådan set også regeringen - at hæve deres mål for, hvad der er dyrevelfærd.
Hvor ligger f.eks. det rimelige i, at dyrlæger kun skal anmelde uforsvarlig behandling af dyr, hvis de vurderer, at der er tale om et groft tilfælde?
Hvordan skal dyrlægen vurdere, om det er groft?
Det lægger i høj grad op til, at det er den enkeltes vurdering, der tæller.
Der mener vi i Dansk Folkeparti, at det er vigtigt med en præcisering af loven.
Er det f.eks. groft at glemme at give sin hund mad i to dage, så den sulter?
Er det groft at efterlade sin kat alene hjemme i en hel uge, fordi man skal på ferie?
Er det groft at …, ja, jeg kunne blive ved; listen er lang.
Vi mener ikke, at det skal være op til dyrlægen at vurdere - hvis dyret altså overhovedet kommer til en dyrlæge - om der var tale om et groft tilfælde.
Det burde i stedet være således, at alle tilfælde af uforsvarlig behandling af dyr selvfølgelig ganske enkelt skal politianmeldes.
Jamen jeg kunne blive ved og ved; listen med de altafgørende og nødvendige tiltag for dyrene er lang.
Dansk Folkeparti vil inden for kort tid fremsætte flere forslag, der virkelig vil gøre en forskel for dyrene, forslag, der ikke kun omhandler et nålestik af de mange problemstillinger i dyreværnsloven.
Lad os få gennemført noget, der virkelig rykker, noget, der virkelig gør en forskel for dyrene.
I Dansk Folkeparti ønsker vi at tage et større ansvar for dyrene end det, som Folketingets øvrige partier udviser.
Vi ønsker en total revision af dyreværnsloven.
Forslaget, som vi i dag behandler, viser, at Socialdemokraterne og Socialistisk Folkeparti kun ønsker loven revideret på begrænsede punkter.
Det synes jeg er kedeligt.
Mit dyrevelfærdshjerte bliver trist til mode, når ambitionerne for vores dyr ikke er højere end det, som det fremsatte forslag her lægger op til.
Vi skal værne om vores dyr.
Vi skal beskytte vores dyr.
De er svage, de kan ikke selv sige fra over for menneskers grusomheder.
Lad os give dem en reel chance.
Lad os ændre på loven, så den virkelig bliver til gavn for dyrene.
Lad os vise dyrene, at vi virkelig har ambitioner på deres vegne i forbindelse med deres velfærd.
Lad os revidere loven, så det virkelig tager kegler og er til gavn for dyrene.
Lad os ikke bare nøjes, lad os gå efter en vaskeægte og rungende sejr for dyrene.
Dansk Folkeparti mener, at dette forslag er idéfattigt, og vi vil derfor inden for kort tid fremsætte vores eget meget mere omfangsrige forslag.
Vi vil ikke nøjes med et nålestik, vi har langt større ambitioner på dyrenes vegne.
Når vores forslag så skal behandles her i salen, må vi se, hvad Folketingets øvrige partier virkelig mener om dyrevelfærd.